**Актуална информация за мерки и ограничения в Европа и по света във връзка с коронавируса**

**Австрия –** Във връзка с изискването на Австрия за наличие на молекулярен тест с давност не повече от 4 дни и невъзможността в Словения да бъде направен такъв на българските граждани, желаещи да се завърнат в България, бе направено запитване до ГКПП „Шпиленфелд“ в Австрия, находящо се на границата със Словения, откъдето бе съобщено следното:

Българските граждани ще бъдат пропускани транзитно през Австрия до ГКПП „Никелсдорф“ с Унгария от 18:00 ч. до 02:00 ч. Това ще се прави във връзка с възможността, предоставена от Унгария, през ГКПП „Никелсдорф“ да бъдат пропускани леки автомобили през Унгария само между 21:00 ч. и 05:00 ч. Препоръчва се на всички, които тръгват през осигурените коридори, да имат достатъчно храна, вода и да са със заредени резервоари с гориво.

**Гърция –** Считано от 27 март се разрешава придвижване и посещение на държавни институции, по изключение и при неотложна необходимост, единствено когато не е възможно предоставяне на електронна услуга и след предварително уговорена среща; превозване на съпруг/а или роднина по права линия до местоработата.

**Хърватия** - За водачите на товарни МПС, осъществяващи международен транспорт на стоки до и от Хърватия, които извършват товаро-разтоварителните дейности в Хърватия и могат да напуснат страната в срок от 24 часа след влизането, се позволява почивка в кабината на товарното МПС на паркинга на съответната хърватска фирма - контрагент, т.е. в този случай отпада изискването за задължително регистриране в хотел за временна самоизолация/карантина. Това важи и за българските граждани - водачи на товарни МПС, извършващи доставки за и от Хърватия. При по-дълъг престой или в случаите, когато по обективни причини водачът не може да използва кабината на МПС за почивка, е задължително ползването на хотелите за самоизолация/карантина, определени по места от Щаба за гражданска защита. Водачите на товарни МПС, които са хърватски или чуждестранни граждани с постоянно пребиваване в Хърватия и осъществяват разтоварване и товарене на стоки в Хърватия от и за чужбина, след извършване на товаро-разтоварителните дейности, могат да използват домовете си за самоизолация/карантина.

**Германия** – Във връзка с предприетите мерки срещу разпространение на COVID-19 и за да не се допуснат затруднения в снабдяването с хранителни продукти, всички федерални провинции на Германия временно отменят забраната за движение на ТИР-ове в недeлни и празнични дни по магистралите в страната. Повечето провинции отменят тази забрана до 30 април, със следните изключения: Бавария – отмяната засега е до 29 март и важи за всички видове товари, Баден-Вюртемберг, Саксония и Саксония-Анхалт – до 5 април и важи само за дълготрайни хранителни сухи стоки, Хамбург – за движение в неделни и празнични дни се изисква разрешение, което се издава от съответните служби в съкратена процедура и може да се получи в рамките на 24 часа. В провинция Баден-Вюртемберг са затворени летищата в Щутгарт, Карлсруе и Фридрихсхафен.

**Чехия** - В страната е въведена карантина до 1 април. От 30 март преминаването на чужди граждани през Чешката република ще бъде разрешено единствено за тяхното репатриране/евакуация към родината им, след изпращането на нота от дипломатическото ни представителство в Прага. Правилото ще важи за сухопътните граници и за летище „Вацлав Хавел“. От 27 март отпада забраната за дейността на ключарски ателиета, сервизи за домашна техника и автомивките. Разрешени са хотелските услуги, при условие че помещенията се отдават на граждани по служба или на чужденци с разрешително да работят в страната или до напускане пределите на страната.

**Швеция** - От 29 март влиза в сила забрана за обществени събирания на повече от 50 души на едно място (досега забранителният праг беше 500 души). Мярката е валидна за всякакъв род събития – културни, спортни и др. За нарушителите на забраната се предвижда глоба или затвор до 6 месеца. Забраната ще бъде за неопределен период от време.

**Азербайджан** – Към 27 март всички сухопътни граници са затворени за преминаване на чужденци. За влизане се пропускат само азербайджански граждани. Транзитно преминаващи камиони се допускат и ескортират до напускане на страната. Шофьори със симптоми на коронавирус не се допускат.

**Узбекистан** - От 27 март се затварят под карантина още два града в Узбекистан – Гулистан и Бухара. Прекратява се движението на всякакъв вид транспорт, включително автобуси, микробуси и леки коли. Преди няколко дни бяха затворени Ташкент, Андижан, Наманган и Самарканд. Изключения се правят само за товарните превози, като се извършва дезинфекция.

**Ирак** - По време на заседание на Министерския съвет беше взето решение за удължаване на наложения полицейски час в национален план до 11 април, със запазване на всички досега прилагани карантинни мерки и изключения, както и рестрикции на свободното движение на гражданите в градовете и между провинциите, прекратяване на работата на държавните институции, затваряне на ГКПП за пътуващи, прекратяване на пътническите вътрешни и международни полети и др.

**Русия** – От 28 март до 1 юни се преустановява настаняването на граждани във ведомствени и други държавни места за отдих, санаториуми, санаториално-оздравителни детски лагери и хотели. Закрива се курортният сезон в Северен Кавказ за периода от 28 март до 6 април. От 30 март до 5 април се затварят всички училища и детски градини.

**Австралия** – Забранено е влизането на чужди граждани, допускат се само граждани и жители на Австралия. Всички, които пресичат границата на страната след 28 март, ще бъдат задължително изолирани в хотели, а не по домовете си, както бе досега. От 27 март транзитното преминаване през Австралия също е невъзможно.

**Нова Зеландия** – Забранено е влизането на чужденци, с изключение за пребиваващи в Нова Зеландия австралийски граждани и много ограничена категория лица, най-вече медицински персонал. Нова Зеландия въведе изключително строги мерки (най-високата 4-та степен) и на 26 март обяви извънредно положение. Всички граждани следва да седят по домовете си. Излизане се разрешава до магазина, аптеката, за спортуване в парка. Всички места, на които може да има струпване на хора, са затворени.